CELEX: 32021D0673
Language: bg
Date: 2021-04-21 00:00:00
Title: Решение за изпълнение (ЕС) 2021/673 на Комисията от 21 април 2021 година относно искането за регистрация на европейската гражданска инициатива, озаглавена „Зелени градини на покривите“ (нотифицирано под номер С(2021)2750) (само текстът на английски език е автентичен)

26.4.2021   
               
               
                  BG
               
               
                  Официален вестник на Европейския съюз
               
               
                  L 141/23
               
            
         РЕШЕНИЕ ЗА ИЗПЪЛНЕНИЕ (ЕС) 2021/673 НА КОМИСИЯТА
         от 21 април 2021 година
         относно искането за регистрация на европейската гражданска инициатива, озаглавена „Зелени градини на покривите“
         
            
               (нотифицирано под номер С(2021)2750)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 3 март 2021 г. на Комисията беше представено искане за регистрация на европейска гражданска инициатива, озаглавена „Зелени градини на покривите“.
                  
               
                     (2)
                  
                  
                     Целите на инициативата са формулирани по следния начин: „В Европа има много сгради с празен покрив; в повечето случаи тези покриви не се използват за някаква конкретна цел. Освен това тези покриви са пълни с пластмаса и камъни — материалите, от които е изработен покривът. Следователно тези площи сами по себе си не носят ползи за околната среда, а напротив дори увеличават вредите за нея. Причината да се съсредоточим върху ползите за околната среда произтича от настоящата екологична криза. Трябва да преосмислим екологичните проблеми и да намерим начини да повишим осведомеността за тях, както и да създадем правилния баланс между обществото, икономиката и опазването на нашата планета. Поради това в основата на плана е залегнала идеята да се използват съществуващите пространства, които се намират на покривите. Идеята е да се създадат зелени градини на покривите на различни предприятия. По този начин неизползваните покриви могат да бъдат трансформирани в средства за преодоляване на екологичната криза.“
                  
               
                     (3)
                  
                  
                     Допълнителна информация за инициативата е предоставена в информационен документ. По-конкретно, в инициативата се предлага служителите на предприятията да могат да участват доброволно в поддръжката на покривните градини, а държавите членки да могат да насърчават дружествата да участват активно в проектите, като предоставят данъчни кредити в края на всяка финансова година. В приложението са изброени също така предполагаемите ползи за околната среда и за самите предприятия. Градините на покривите 1) ще допринесат за подобряване на качеството на въздуха; 2) ще допринесат за борбата с изменението на климата; 3) ще доведат до икономии на енергия; 4) ще подобрят филтрирането и задържането на водата и 5) ще допринесат за естествената среда на дивата природа. Заинтересованите предприятия ще имат полза от гледна точка на подобряването на репутацията им, мотивирането на персонала и получаването на данъчни облекчения.
                  
               
                     (4)
                  
                  
                     Организаторите не приканват изрично Комисията да приеме конкретен правен акт, но от някои от предложените правни основания за действие може да се предположи, че се има предвид правен акт. От целите, разгледани заедно с приложението, може да се заключи, че инициативата изисква приемането на предложение за правен акт, който да съчетава преследването на екологична цел с компонент, свързан с данъчното облагане. Доброволният принос на служителите изглежда е спомагателен по отношение на екологичната цел.
                  
               
                     (5)
                  
                  
                     Доколкото инициативата има за цел да насърчи създаването на зелени покриви с възможни финансови стимули от Съюза или мерки от фискален характер, Комисията има правомощието да приеме правен акт съгласно член 192 от Договора.
                  
               
                     (6)
                  
                  
                     Доколкото предложената инициатива има за цел да насърчи данъчните кредити или облекчения на данъка върху дохода, които се предоставят от държавите членки, Комисията има правомощието да приеме правен акт съгласно член 115 от Договора.
                  
               
                     (7)
                  
                  
                     Поради тези причини нито една от частите на инициативата не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите.
                  
               
                     (8)
                  
                  
                     Групата на организаторите е предоставила подходящи доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е определила лицата за контакт в съответствие с член 5, параграф 3, първа алинея от този регламент.
                  
               
                     (9)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (10)
                  
                  
                     Поради това гражданската инициатива, озаглавена „Зелени градини на покривите“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Регистрира се европейската гражданска инициатива, озаглавена „Зелени градини на покривите“.
         
         
            Член 2
            Адресат на настоящото решение е групата на организаторите на европейската гражданска инициатива, озаглавена „Зелени градини на покривите“, представлявана от г-жа Almog Yoana SADE и г-н Negev Raphael SADE в качеството им на лица за контакт.
         
         
            Съставено в Брюксел на 21 април 2021 година.
            
               
                  За Комисията
               
               
                  Заместник-председател
               
               Věra JOUROVÁ
            
         
         
            (1)  ОВ L 130, 17.5.2019 г., стр. 55.